钦定古今图书集成/理学汇编/经籍典/第070卷 > 《易图亲见》一卷
## 钦定古今图书集成/理学汇编/经籍典/第070卷 > 《易图亲见》一卷

### 按集之自序古人左图右书心之所惟未尝废口之所诵口之所诵未尝废手之所摹也易书未作龙马可以不呈图河图既出圣人可以不作易然造化必

以图相示，圣人必以《易》为教者，斯道之心传天人交
有其功焉。读“天地定位”章，而“一本双干，千儿万孙”之
图见，然则圣人有“右”之书，原不必左之图也。“《河图》顺
以相生”，而六府三事取于此；“《洛书》逆以相克”，而《洪范》
九畴取于此；八卦成列，因之为六十四卦，而参伍以
变，错综其数取于此。然则圣人有“左”之图，亦不必右
之书也。夫得精而遗粗者，圣贤闻一知十之化；因形
而会神者，圣贤下学上达之功。《图》《书》参用，理性互发，
庶几近之。予李皖之时，寇乱于外，兵哗于内，《易》之作
也，其有忧患，履虎涉川，是不可不取全《易》而亟读之
矣。案无留牍，毋撄我宁，室有图书，犹不废我啸歌也。
则凡羽书蜂午服短后而说剑者纷纷：“公等且退，我
将以《易》治之矣。”

### 钱芬读易绪言二卷

### 按钱澂之序庄子曰易以道阴阳阴阳二气迭为消长其不容有赢诎于其间明矣而圣人之作易也每欲扶阳而抑阴何也圣人深知夫阳不能敌阴君子

不能敌小人，治日少而乱日多。故于阴之长也，为君
子危焉；于阳之长也，亦为君子危焉。彼小人者，不惟
道长之时，以众小人制一君子而有馀，即道消之日，
亦以一小人制众君子而有馀也。盖小人之计常密，
君子之计常疏。君子之遇小人也以刚，小人之遇君
子也以柔。以柔制刚，以密制疏，毋怪乎小人常胜而
君子常败。夬以五阳决一阴，其词曰：“刚决柔也。”《剥》以
五阴剥一阳，其词曰：“柔变刚也。”夫决者孚号，变者默
夺，虽胜败各有天焉，要其工拙难易之数，未可同日
语矣。以是三《易》圣人于十二辟卦阴阳消长之会，于
阳多危辞焉，于阴多戒辞焉，而其意常主于庇阳，以是为扶抑之义而已，然岂能使一毫有赢于阳，有诎
于阴哉？我家仲芳，更历世变，卓然于古今治乱之故，
著《周易》绪言，上以明阴阳消长之数，下以审君子小
人进退之几，而殷殷扶抑之义，情见乎词，则犹之作
《易》者之苦心也。仲芳之论曰：“独阳在上，必至于剥；独
阳在下，犹可以复。世道之丧，皆由有君无臣。吾道不
亡，所恃圣人在野。”伤哉其言也！此有见于三十年前
朝野之事而言之也。夫剥复之交，不有坤乎？坤之时，
有阴而无阳，虽一阳之复，未始不复于十月之坤，然
当其为坤，疑阳必战，而犹欲使斯世指为贤人，伏处
在野，以幸吾道之不亡。呜呼！其亡也可立待矣。故仲
芳之论《剥》《复》之事，非坤之事也。《传》曰：“天地闭，贤人隐。”
隐非直隐其身也，将使世亡其贤，贤亡其道，其亡也，
乃以不亡。是说也，仲芳得之而不言焉。

### 蔡鼎易蔡六卷

### 按陈子龙序无能先生学本经济识探象爻其易蔡一书五十万言闳深精确皆昔贤所未发先生壮时曾居高阳帷幄弃襦南归留心著述戊寅见国患日

深，仗策𨙫阍，于时枘凿，竟为所抑。《激论》一书，旁观咋
舌。先生曰：“我非时人所能用，亦非时人所能杀。所以
为此者，将以明天下未尝无人也。”先生之学，在天人
性命之际，经济文章，直绪馀耳。读《震》《艮》《渐》《归妹》诸解，
可以知其养；读《蹇》《解》《损》《益》诸解，可以知其识。而骨性
坚凝，天姿笃挚，壮不求仕，贫不问资，澹泊宁静，若将
“终身”，则先生之得于《易》深也。

### 郑敷教易经图考十二卷

### 按敷教自序宋绍兴中布衣杨甲著六经图陈森补而刻之为图三百有九凡得易七十迨于我明侍御胡宾复为编辑六经各有图易得四十有六皆足以

《启蒙发瞆》：图之为学，麤者以形示，精者以意尽，于是
乎不可忽矣。《六经》统于《易》，《易》本于图，图者应三皇之
符而出，后世因之以为教，其可易言哉！读是编而不
能尽意，是执权衡者不知有捶钩，而泥寻尺者不知
有运斤也，非作者之心也。崇祯甲申三月。

### 方鲲易荡二卷

### 按鲲自序余弱龄读易困章句二十馀年始受衍图之法盖衍先后九图也其法参伍错综至变至神九图既彰易道斯著不必钩深索隐也戊寅秋授经江

上衍图毕，思《易》卦之作，羲皇以《荡》为序，岂非欲尽卦
之材乎？观其序而八卦之性情，六十四卦之发挥，思
过半矣，于是因之作《易荡卦义》。

### 洪守美易说醒四卷

### 按曾化龙序诸经显而易幽商瞿子木而后代有醒其义者京房以卜筮醒之程朱以义理醒之古猷洪生在中研精岁月汇诸家语而导择之标其名曰易

醒，此非学一先生知见所能料量也。昔伊川生平得
力在《易传》，尝曰：“吾四十以前讲诵，五十以前研究，六
十以前䌷绎，六十以后著书。《易传》之成，犹未敢轻以
示门人。”洪生起韶年而刳心此道，渊然开愚而符圣，
可以表章训诂，而为历世儒者之功臣已。

### 喻有功周易悬镜七卷

### 按刘宇序是数相传为宋邵康节先生作余按康节之学具在皇极经世一书而经世实用则周天之数一十二万九千六百分部而倍之以极乎二万八千

二百一十兆九百九十万七千四百五十六亿，以尽
乎万物之数。大而天地，小而动植飞走，莫不有数存
焉。初无有云轨与策者，是轨策之数非康节作也。载
观祝泌《经世钤》，其传康节之学，乃云：“以字翻切，视何
声音，配为天地卦，以卦中动静，起元会运世，得数若
干，以属何甲乙数，因之以定万物之生灭。洪纤曲折”，
推测惟艰，一差百谬，千里毫厘，是故非一宿所能辨
也。然世称康节应对如响，亦何神速如是？意者必操
易简之术，一览了然，若轨策者，其遗法与？不然，何经
世以千百十零配元会运世，而轨策与之同法，若出
一人之手邪？喻君混初《数学渊源》于康节，采摘百家，
汇而成帙，曰《周易悬镜，问》序于余，余“性康节《皇极经
世书》，读者如入暗室，茫无所睹，得是说而照之，可辨
毛发。然则此镜之悬也，不独可照今人之吉凶悔吝，
亦可照古人之微词奥义，是则可传也。”

### 洪化昭日北居周易独坐谈五卷

### 按化昭自述日北居谈易每一卦六爻合成一片不知者以为迂而非迂也发挥文王周公心事不知者以为凿而非凿也谓之独坐谈聊以自娱不可以语

人也。

### 陈履祥孔易彀一卷

### 按履祥自序易之作也本于河图用于蓍卦于今舍图数而言易不得执图数而言易不得徇蓍策而言易外蓍策而言易俱不得我惟得之孔子孔子曰圣

人立象以尽意，曰：“天地设位，而《易》行乎其中矣。”夫意
其尽于中乎？中者，《河图》五十之数也。在天地则为水
火木金之土，东西南北之中；在人则为心肝脾肺之肾，精神魂魄之意。学《易》者由象得意，即意致中，契之
于图位蓍卦之内，而通之于图数蓍策之外，游于羿
之彀中而不中哉？故窃取孔圣《彖象大传》而为之彀！
其羲、文之《易》不复作注脚者，孔子之外无加矣。不能
有加于孔《易》之外，亦不容有缺于孔《易》之内，因命之
曰《孔易彀》云。

### 周一敬苑洛先生易学疏四卷

### 按一敬自序韩子忧易学之忘原也为敷陈河图以志其端详诂筮数以悉其委备述诸儒之说以证其归盖于象数辞占句训节指矣一敬家世治易每玩

绎图书轴，先大父肖溪公㫄注之笔，几废寝食。通籍
以来，周历豫、粤、燕、赵、齐、鲁、吴、越、秦、晋之国，瞻画卦之
台，穷羲皇之遗，吊《河图》之迹，而后喟然于《周易》之作。
后世递阐而渐失，非包羲之初也。日挟其书，遇簿书
之暇，灯火之初，即诠疏焉。凡自万历甲寅，迄崇祯壬
午，先后二十九载，而始敢句释而节解焉。盖韩子以
开明初学为心，故疏从其详。一敬以愬原明理，窃附
前人，故多遗末而寻本，然于《易》学综未之有窥也。至
于“明筮”“开物”，孔子已前言之，一敬恐其以筮小《易》也，
附疏象、数、卦位之理，括其端以质之。学《易》者知于不
言《易》之旨似有悖焉。于以诠翼夫《易》，勉焉而已矣。

### 唐元竑易通二卷

### 按元竑自序易通何为而作也我观象玩辞而辞与象不能尽通也非辞与象之故传义之故也本义盖因乎程传程传之言曰予所传者辞也于观象略矣

然既立象以尽意，观象以求而不得，然后读《爻》《彖》之
辞以证之；读《彖》《爻》之辞又不得，然后读孔子之辞，并
读《传》《注》之辞以参考之，始知《象》如是，《彖》《爻》之辞不如
是者有之；《象》与《彖》《爻》之辞如是，孔子不如是者有矣，
四圣人之意之言如是，《传注》不如是者有矣。然而《象》
如是，《彖》《爻》之辞不如是，文周意别有在也。《象》与《彖》《爻》
之辞如是，孔子不如是，孔子意别有在也。四圣人之
意之言如是，传义不如是，未必程朱之意别有在也，
直求四圣人之意而未得耳。求之未得者，玩辞不观
象也。彼焦氏之《易林》，杨氏之《太元》，其人不必圣人也。
乃悉屏先圣之辞而别为之辞者，得诸《象》也。夫先圣
之辞尚可悉屏而别为之，而我乃唯“其言而莫违”，不
已卑哉！故我非敢与《传》《注》异也，不欲异四圣人也。

### 陈仁锡易经大全汇征二十四卷

### 按张夬序语云善易者不言易则善解易者亦不必以言解易如以言解易何异痴人谈梦后学执言求解又何异讯道于盲然则焚书书存穷经经绝之语

洵非诬耳。《易》云：“嘿而成之，不言而信。”斯其为学《易》之
真诀与！虽然，羲画以后，文彖姬爻，上下二篇五千言，
《尼山》十翼且万五千言，《周易》所繇轶，《连山》《归藏》称独
盛者，又曷尝不以言哉？而是《易》非言，故其言皆《易》。后
世如五鹿充宗登讲座，而朱云折之；何晏不了九事，
而伏曼容轻之；周洪正握麈标新，而受屈于张几；王
弼注训析疑，而见短于孙盛。彼诸君子皆以《易》自命
而相姗笑。若是，则以是言非《易》，故《易》即亡于言。又况
晚近谈《易》诸家，纷纷竞喙，户标殊旨，人擅胜宗。自谓
“赤水元珠”，口头擎出。然务多者或芜杂而不精，尚简
者或挂漏而罕备，其于考亭《本义》多所异同。使后之
学者茫茫渔猎其中，靡所适从，而先天精义奥蕴，尽
委诸重渊深莽之间。士趋何由一，《易》统何由传乎？明
卿先生少负逸才，于经史靡所不究，而尤邃于《易》。痛
微言之泯阙，嗤说铃之繁庞，慨然以身任《易》，上印四
圣之渊源，下参洛、闽之宗派，衷百家而去其支，抒独
悟而融其癖。譬犹集狐成裘，食蔗知味，炳暗室之一
灯，扫千秋之疑障，著为《大全》一书，与《虚斋蒙引》相表
里，诚指岐之司南，而渡迷之宝筏也哉！非复区区训
诂之学也。得其解者，嘿可象，语可爻，皋比可撤，五十
席可夺，神而明之蹄可脱，筌可忘。言固解，不言亦解。
即令羲、文、周、孔复起，周、程、张、朱再兴，当无以易斯篇
矣。然斯篇也，非一家一世之宝，亦不得仅袭之名山
石室之中，当悬之国门，与四海共之。则明卿不朽之
慧业，实千古振聋发瞆之元铎也。用授之《剞劂氏》，以
寿诸梨。

### 按沈士奇序盈天地间理与数焉而已要之数有定理无穷也衡数则凡顺数则贤以理转数则圣圣人有知险知阻之能而忧百姓之不得与是故立象以

“尽意，设卦以尽情伪，系辞焉以尽言，变而通之以尽
利，使人由象变以明其数，玩辞占以明其理，则定吉
凶，成亹亹，通志断疑，而天下之能事毕于此矣。”故言
理不言数，是纪言纪事之书，非《易》也；言数不言理，是
谶纬术数之书，非《易》也。汉初《易传》，自田何始，何之学
不可考。五传以后，诸儒所著书，今略存，无及理者。此
不言理之始。费直主变占，后别有焦延寿《易》传之京
房，其说长于灾变，不顾圣经，此不言理之终。其后经
传翼辞，为刘向王弼所移，王弼祖虚无欲得意忘象，
纯以己意解释彖爻，此不言象数之始。既孔颖达曲从时好，坚主弼说，且注之，其说盛行，此不言象数之
终。至唐宋间，有言象数者，如章句，如筮法、如卦变、如
卦画，即卦名，皆言象数也，而理则未详。宋儒周、程、张
子，雅意谈绎，著为书传。理学既明，象数未悉，自卲子
始得卦图，作《皇极经世》。蓍图占法虽亡，朱子据理考
之而复存。默证神明，不岐于器；显征象变，不岐于道。
今学者得睹先后天之大全，不束管窥之一觉，其于
《易》也为有功矣。嗣后宋、元诸儒得以次第推明，皆二
先生之力也。迨我成祖文皇帝命诸儒修辑《周易大
全》，颁之学宫，士颛经者并以制义进取，于是置象数
不讲，复二百馀年于兹矣。昔天子建官，先六太太卜
之司，与太宰并列。今纵不能修明古制，而执辞而忽
象，捐数以求理，毋乃得其一而遗其二乎？余友太史
氏陈明卿，博极群书，潜心理学，其于《经书大全》《蒙引》
皆有纂阅，往岁已梓行，其《四书大全》吴下为之纸贵。
今复刻其《羲经合订》。大抵论卦必极其变，论理必极
其数，论辞必根之象，论象必极之像，以阴阳应人事，
而即以道义配祸福。觉古圣人一画一字、一名一物，
无不出于忧世觉民之意，洵足祛诸子之偏，继卲朱
之备。而孟白刘子复偕儿愈昌以所辑汉宋迄今谈
《易》家言附刻其上，照《四书》例额曰“汇征。”说采诸家，不
必一致，事援故实，足为世规。立卦生爻著其法，称名
取类究其本。理数毕陈，体用具举。阳明先生有言：《易》
者三才之道，自法象之大至，觕若廛肆，细若阎井。与
夫倮鳞蜚走，灌莽苞皂，符浑贯合。今合太史所订及
孟白所辑观之，始知《诗》《书》《礼》《乐》，举属范围，天道民故，
无非二画。灏乎大哉。《易》之为易。如是乃尽。纵有心妙
默成悟契画前者，当不能舍是书而别求返约之归
也已。时崇祯己卯仲春。

### 耿氏〈失名〉述古易〈阙〉卷

### 按钱一本序易有古今之分汉费直本初画全卦再画本卦又画覆卦系以彖爻与用九用六之辞后以一传字加彖传之首郑元本于费本有省移初九至

用九爻位之文，加爻辞之上，合《彖传》于经，于《彖传》加
“彖曰”字，于《象传》加《象曰》字。王弼本移《文言》附乾坤二
卦之后，加《文言》“曰”字，以孔子赞文之辞，本以释经，乃
各附当爻，每爻加“象曰”字。历代因之，是为今易。《汉艺
文志》云：“《易经》十二篇，吕大防定为经二卷，传十卷，晁
说之釐为八卷，吕祖谦复定为十二卷，一以古为断”，
是为《古易》。瀛海耿侯之述古《易》也。其自《彖传》以下有
所更置序正者，《易》辞也。其于《易》画上下二篇，以今文
上篇三十卦，一百八十爻，下篇三十四卦，二百有四
爻，通为六十四卦，三百八十四爻。古文上篇一十八
卦，一百有八爻；下篇一十八卦，一百有八爻，通为三
十六卦，二百一十六爻。变之即六十四卦三百八十
四爻。侯之言曰：“六十四卦三百八十四爻，《易》之体也。
三十六卦二百一十六爻，《易》之用也。文王泄天地鬼
神之秘于指掌，其用至妙而难言，故寓不言之意于
谱卦之中，使学者得意而忘言。”呜呼！得意忘言，兹侯
之述古之遐思乎？本至愚极陋，原不能言，而窃逆以
意。卦有六十四，而侯“谱之止于三十六，《乾卦》一爻之
策数也；爻有三百八十四，而侯谱之止于二百一十
有六，全《干》六爻之策数也。侯尝忧象数难明，而谓‘象
数立，则天地鬼神未来之秘如指诸掌。举全《易》之象
而统之于《干》象，举全《易》之数而统之于《干》数。《乾象》立，
天下其有遗象乎？干数立，天下其有遗数乎’？”本又反
覆以研侯意，反对三十六卦，其实又只是六大卦，如
卦之有六爻，自乾坤至《畜》《履》，合六卦为一大卦，自《泰》
《否》至《噬嗑》《贲》，自《剥》《复》至《坎》《离》皆然，此上篇三大卦也。
自《咸》《恒》至《损》《益》，合六卦为一大卦，自《夬》《姤》至《渐》《归妹》，
自《丰》《旅》至《既》《未济》皆然，此下篇三大卦也。乾坤阴阳
刚柔之所自始管领二大卦，如卦之初二两爻剥复，
阳刚消长之际，管领二大卦，如五上两爻，是又合三
十六而止成一卦六爻云尔，此正所谓“易简而天下
之理得”，象岂远乎哉？数岂多乎哉？此非今之学者所
易窥也。